Publication: Magyar Közlöny
Issue: MK-2001-96 (Year: 2001, Number: 96)
Era: 1990-2004
Section: a haderő-átalakítás során végrehajtott szervezeti változásokra — a 6/1987. (X. 15.) HM rendelettel kiadott és
Paragraph Index: 83

1. § A Szolgálati Szabályzat 14. pontja helyébe a következő rendelkezés lép: „14. A csapatok harcfeladatok végrehajtására hivatott katonai szervezetek. Megnevezésüket, jogállásukat, települési helyüket, alaptevékenységük körét, szolgálati alárendeltségüket, a parancsnok kinevezésének rendjét és a gazdálkodási jogkörüket jogszabályok, alapító okiratok, a belső szervezeti felépítésüket az állománytáblák állapítják meg. A csapatok nagyságrendben a következők: — magasabbegység: a hadtest és az azzal azonos szintű (jogállású) katonai szervezet, valamint az ideiglenes jelleggel létrehozott Határőrség Viszonylati Parancsnokság, — egység: a dandár, az ezred és az önálló zászlóalj, valamint a Határőr Igazgatóság, — alegység: a kötelékben lévő zászlóalj (osztály), század (üteg), szakasz, raj, kezelő személyzet, valamint a határőrizeti, határforgalmi kirendeltség, a határvadász század és a Határőrség felderítő szolgálata. A csapatok egyes szervezeti elemei, az adott csapat rendeltetése, szervezeti felépítése szerint más megnevezést is viselhetnek. Ahol a szabályzat alegység(ek) megnevezésekor zászlóalj kifejezést alkalmaz, az értelemszerűen vonatkozik osztályra és ütegre, illetve a határőrség megfelelő szervezeti formáira is.”

Source: https://magyarkozlony.hu/hivatalos-lapok/2307349b62c043a4cc05e929ef6beb5a58ba9571/dokumentumok/89a2ab672c27f0b7000e446615c1c461c64c4e4a/letoltes